Campbell weer burgemeester van EkurhuleniTania Campbell. (Foto: City of Ekurhuleni/Facebook) Die DA se Tania Campbell is Dinsdag herkies as burgemeester van die Ekurhuleni-metro net enkele weke nadat ’n mosie van wantroue in haar geslaag het. Campbell kon egter eindelik vandag die ANC-raadslid Jongizizwe Dlabathi met 124 teenoor 99 stemme uitstof nadat “die ANC se korrupte kabaal gesukkel het om selfs onder mekaar ooreen te stem,” sê Solly Msimanga, Gautengse leier van die DA. ’n Mosie is net verlede maand teen Campbell ingedien nadat die ANC haar onder meer daarvan beskuldig het dat sy versuim om billike en volhoubare dienslewering te verseker en dat sy township‑gebiede verwaarloos. Die koalisieregering het egter aangevoer die mosie is niks anders nie as ŉ slenter om beheer oor die inwoners van Ekurhuleni se geld terug te kry. Msimanga sê die afgelope twee weke se onbestendigheid in die metroraad het Ekurhuleni duur te staan gekom wat finansies én dienslewering betref. “Om ŉ hele metro tot stilstand te dwing terwyl agterkamerooreenkomste aangegaan word, laat inwoners verwaarloos en onseker oor wat gaan volg. “Hierdie swak poging om politieke punte aan te teken het misluk en nou kan die veelparty-regering voortgaan met die werk wat hy doen om reg te maak wat die ANC gebreek het,” sê Msimanga.